Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 745/14/7703	Kežmarok, 17.12.2014
EEČ : 2-56-142-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Kežmarok
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v období najmenej od 1.9.2012 až doposiaľ, v Krížovej Vsi, okr. XXXXX a inde, neprispieval na výživu svojich maloletých detí Lary Laufovej, nar. XXXXX a Sofie Laufovej, nar. XXXXX, a to aj napriek tomu, že mu táto povinnosť vyplýva z ustanovení Zákona o rodine, ako aj rozsudkom Okresného súdu v Kežmarku sp. zn. 8C 99/2009 zo dňa 2.9.2009, ktorý nadobudol právoplatnosť dňa 2.2.2010, bol zaviazaný povinnosťou prispievať na výživu mal. Lary sumou 100,- € a mal. Sofie sumou 100,- €, vždy do každého 15 – teho dňa v mesiaci vopred do rúk matky XXXXX, ako aj rozsudkom Okresného súdu v Kežmarku sp. zn. 5P 16/2011 zo dňa 1.6.2011, ktorý nadobudol právoplatnosť dňa 17.8.2011 a ktorým bola vyživovacia povinnosť znížená a bol zaviazaný povinnosťou prispievať na výživu mal. Lary sumou 50,- € a mal. Kamily sumou 50,- €, vždy do každého 20-teho dňa v mesiaci vopred do rúk matky XXXXX, čím mu takto vznikol dlh na výživnom v sume najmenej 2600,- €,

lebo zanikla trestnosť činu

Odôvodnenie:
Uznesením policajného orgánu Obvodného oddelenia PZ SR v Spišskej Belej sp. zn. ORP – 528/SA – KK – 2014 zo dňa 17.9.2014 bolo začaté trestné stíhanie a vznesené obvinenie XXXXX, pre prečin zanedbania povinnej výživy podľa § 207 ods. 1 Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia.

          Obvinený XXXXX v priebehu vykonaného vyšetrovania k veci uviedol, že vyživovacej povinnosti voči deťom si je plne vedomý. XXXXX súdu v Kežmarku bol zaviazaný povinnosťou prispievať na každé dieťa sumou 100,- € mesačne, no potom to finančne nezvládal a výživné mu bolo znížené na sumu 50,- € na každé dieťa, teda celkovo suma 100,- €. Dlhu na výživnom je si vedomý, komunikoval s bývalou manželkou, povedal jej, že ide do Talianska za prácou a dlžné výživné zaplatí. Dlh uhradil a už sa nič podobné do budúcna opakovať nebude. Celkovo zaplatil sumu 2600,- € a je mu ľúto, že takáto situácia nastala. Výživné bude riadne do budúcna platiť.

         V priebehu vykonaného vyšetrovania bola vypočutá svedkyňa – poškodená XXXXX, ktorá po podaní trestného oznámenia  uviedla, že od r. 2010 si otec ako tak plnil riadne vyživovaciu povinnosť, raz zaplatil viac, raz menej, pričom po zrátaní platieb zistila, že má výživné kompletne uhradené do mesiaca september 2012 a od tohto mesiaca nemá zaplatené výživné. O dcéry sa ako tak zaujíma, zájde pre ne sporadicky, niečo im kúpi. Ona je zamestnaná, poberá mzdu cca. 600,- €. Dcéra XXXXX navštevuje základnú školu, má krúžky a iné aktivity.  

             Do spisového materiálu boli zabezpečené listinné dôkazy, a to trestné oznámenie poškodenej, rozsudky Okresného súdu v Kežmarku 8C 99/2009, 5P 16/2011,  správy Úradu práce, sociálnych vecí a rodiny v Kežmarku, Sociálnej poisťovne Poprad, Okresného úradu, odbor živnostenského podnikania XXXXX, výpis zo živnostenského registra, správy Okresného úradu, katastrálny odbor XXXXX, Daňového úradu, kontaktné miesto XXXXX, Okresného riaditeľstva PZ SR, Dopravný inšpektorát XXXXX, evidenčná karta vozidla, evidenčná karta vodiča, rodné listy detí, potvrdenia o návšteve školy, správa o povesti z miesta trvalého bydliska obvineného, odpis z registra trestov. Podľa úradného záznamu povereného príslušníka OOPZ XXXXX zo dňa 11.11.2014, po telefonickom rozhovore s poškodenou XXXXX bolo zistené, že obvinený uhradil formou internet bankingu dňa 20.8.2014 sumu 100,- €, dňa 18.9.2014 sumu 300,- €, dňa 22.9.2014 sumu 100,- €, dňa 2.10.2014 sumu 2.000,- € a naposledy dňa 21.10.2014 sumu 100,- €, poškodená prehlásila, že dlh na výživnom je uhradený v plnej výške.        

             Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej 3 mesiace v období 2 rokov ničím neprispieval na výživu iného. S poukazom na zistené skutočnosti, teda že dlžné výživné bolo uhradené v plnej výške, boli splnené podmienky ustanovenia § 86 písm. a/ Trestného zákona o účinnej ľútosti, trestnosť činu zanikla.

         V zmysle ustanovenia § 215 ods. 1 písm. h/ Trestného poriadku prokurátor zastaví trestné stíhanie, ak trestnom činu zanikla.       

         Z dôvodov vyššie uvedených preto bolo potrebné rozhodnúť tak, je to uvedené vo výrokovej časti tohto uznesenia a trestné stíhanie vedené voči obvinenému XXXXX , vedené pre skutok a prečin zanedbania povinnej výživy podľa § 207 ods. 1 Trestného zákona, zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miloslav Veselovský
prokurátor